SA weer gesogte reisbestemmingPlaaslik het die prys van vliegkaartjies die afgelope ruk skerp gestyg. (Foto: Maroela Media) Ná twee jaar van chaos is die toerisme- en gasvryheidsbedryf in Suid-Afrika besig om weer mooi kop op te tel. Buitelandse besoekers val ook omtrent oor hul voete om reise na Suid-Afrika te bespreek, met Suid-Afrikaners wat deesdae self graag weer ŉ tas pak en in die pad val. Luidens navorsing van Sojern, ŉ digitale bemarker van die reisbedryf, was vlugbesprekings in Suid-Afrika in Mei vanjaar reeds ŉ kwart meer as wat dit ŉ jaar gelede was. Boonop herstel sommige bestemmings veel vinniger as ander. Besprekings na stede soos Kimberley en Bloemfontein is op ŉ jaargrondslag hoër, hoewel besprekings daarheen en soektogte daarna steeds veel laer is as in 2019. Johannesburg is boaan die lys van Suid-Afrikaanse metro’s van waar vlugte bespreek word, gevolg deur Kaapstad. Plaaslik het die prys van vliegkaartjies die afgelope ruk skerp gestyg en ŉ retoervlug tussen Johannesburg en Kaapstad kan jou lag-lag nagenoeg R6 000 uit die sak jaag. Desmond Latham, ŉ lugvaartkenner, het die afgelope week in ŉ onderhoud met eNCA gesê verskeie faktore dra by tot die stygings. Dit sluit in diegene wat dringend kaartjies wil koop en hoe nader aan jou vertrekdatum die kaartjie gekoop word, hoe duurder word dit. Reisiger vlieg graag na Kaapstad en Johannesburg. (Foto: Maroela Media) Boonop het die prys van brandstof, rederye se grootste uitgawe, die afgelope ruk skerp gestyg. Volgens Latham was daar ook ŉ styging in bedryfskoste – én die vraag na kaartjies het gestyg. Hy sê “almal wil vlieg” ná die Covid-19-pandemie en dit het dus tot die styging bygedra. Dis ook nie net op tuisbodem waar reisigers meer moet opdok nie. Sojern se navorsing wys die koste verbonde aan internasionale reise het ná die uitbreking van die Covid-19-pandemie aanvanklik skerp gedaal, maar dit is in hierdie stadium selfs hoër as wat dit voor die uitbreking van die koronavirus was. Die navorsing wys ook hoe belangrik plaaslike reisigers vir die toerisme- en gasvryheidsbedryf bly. Suid-Afrikaners bespreek net minder as die helfte van alle vliegkaartjies na bestemmings in die land, gevolg deur lande soos Engeland en die VSA. ŉ Groot gedeelte van vlugte wat vanjaar bespreek word (wanneer dit met 2019 vergelyk word), is heen-en-weer-vlugte wat ŉ enkele dag of selfs minder duur. In Januarie en Februarie was die duur van die reise volgens die navorsing langer en tussen 50% en 60% van reise – gegrond op die vlugbesprekings – was langer as ŉ week. Suid-Afrikaners bespreek hul vliegkaartjies boonop al hoe nader aan hul vertrekdatum – in teenstelling met besprekingspatrone voor Covid-19 – terwyl Sojern se data wys dat internasionale reisigers uit onder meer Europa reeds besig is om hul besoeke aan Suid-Afrika oor die Kerstyd te reël. Die data wys internasionale reisigers se besprekings word deesdae veel verder vooruit gedoen as wat die neiging in 2019 was. “Covid-19 het Suid-Afrika swaarder getref as talle ander lande en die reisbedryf is veral op sy knieë gedwing. In die nadraai van die Omikron-variant laat verlede jaar, is die land nou in ŉ fantastiese posisie om munt te slaan uit ŉ herstel in internasionale reis,” sê Steward Smith, Sojern se besturende direkteur vir die Midde-Ooste en Afrika.